Diari Oficial de la Generalitat Valenciana


Sumari del DOGV 3144, del 17-12-1997 (1997/12281)

RESOLUCIÓ de 16 d'octubre de 1997, de la Universitat d'Alacant, per la qual es convoquen proves selectives per a l'ingrés en l'escala de gestió.
------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/12923


Data del document
:   16-10-1997

Organisme emissor
:   Universitat d'Alacant

Tipus de document
:   Resolució

Correcció d'errades

4071 RESOLUCIÓ de 16 d'octubre de 1997, de la Universitat d'Alacant, per la qual es convoquen proves selectives per a l'ingrés en l'escala de gestió. [97/M12420]
  
D'acord amb l'Estatut d'aquesta Universitat, aprovat pel Decret 107/1985, de la Generalitat Valenciana, de 22 de juliol (DOGV de 26 de setembre), amb la finalitat d'atendre les necessitats de personal d'administració i serveis i en ús de les competències que té atribuïdes en l'article 18 de la Llei 11/1983, de Reforma Universitària, en relació amb l'article 3.2 e) d'aquesta mateixa llei, com també en l'Estatut d'aquesta Universitat, s'acorda convocar proves selectives per a l'ingrés en l'escala de gestió, segons les bases següents bases:
  
Primera. Normes generals
  
1. Es convoquen proves selectives per a cobrir una plaça pel sistema general d'accés lliure i 8 pel de promoció interna de l'escala de gestió de la Universitat d'Alacant, sector d'administració especial.
  
2. En aquesta convocatòria s'han d'aplicar: el Decret Legislatiu de 24 d'octubre de 1995 del Govern Valencià, la Llei 30/1984, de 2 d'agost, amb les modificacions corresponents, particularment la Llei 23/1988 de 28 de juliol, i la Llei 22/1993, de 29 de desembre, la Llei 42/1994, de 30 de desembre, el Reial Decret, 364/1995, de 10 de març (BOE del 10 d'abril), l'Estatut de la Universitat d'Alacant i les bases d'aquesta convocatòria.
  
3. El procediment de selecció dels aspirants serà el de concurs oposició.
  
3.1. La fase d'oposició constarà dels exercicis següents, que seran eliminatoris.
  
Primer exercici. Consistirà en la resolució per escrit d'un qüestionari amb respostes alternatives sobre el temari de l'annex I. Aquest exercici es qualificarà de 0 a 10 punts i caldrà obtenir un mínim de 5 punts per a superar-lo. D'aquest exercici es troben exempts els aspirants del torn de promoció interna.
  
Segon exercici.
  
Primera part. Consistirà en la resolució per escrit de tres supòsits pràctics, estructurats en preguntes, relacionats amb el temari de l'annex I. Es qualificarà de 0 a 10 punts i caldrà obtenir-hi un mínim de 5 punts per a superar-la.
  
Segona part. Consistirà en una prova d'un idioma de la Unió Europea, excepte el castellà i el català, sense l'ajuda del diccionari. Aquesta part no serà eliminatòria i es qualificarà de 0 a 2 punts.
  
Tercera part. Consistirà a contestar les qüestions plantejades en un text en valencià amb respostes alternatives. Les instruccions per a fer la prova seran igualment dictades en valencià. No serà eliminatori i es qualificarà de 0 a 4 punts.
  
Tercer exercici. El tribunal proposarà als aspirants un supòsit relacionat amb l'activitat que ha de desenvolupar el personal de l'escala objecte de la convocatòria. Sobre aquest supòsit, els aspirants han d'elaborar un projecte d'actuació, que presentaran organitzat de manera lliure. Tant la presentació com el contingut seran defensats i sotmesos a debat davant el tribunal. Es qualificarà de 0 a 10 punts i caldrà obtenir-hi un mínim de 5 punts per a superar-lo.
  
3.2. La fase de concurs, que no serà eliminatòria, s'aplicarà als aspirants que hagen superat els dos primers exercicis, i farà referència a les aptituds, els coneixements i l'experiència dels candidats d'acord amb el barem següent:
  
Titulació superior: 0,4 punts. Titulació específica: 0,6 punts.
  
Experiència demostrada: fins a un màxim d'1,5 punts, a raó de 0,1 punt per any de servei en l'administració pública en llocs de funcions iguals a la plaça a la qual opta, i de 0,05 punts quan siguen funcions afins.
  
Activitat formativa: fins a un màxim d'1,5 punts. Es referirà a cursos de formació directament relacionats amb la funció del lloc i impartits per centres oficials de formació de l'administració, convinguts o concertats amb aquesta. A raó de 0,1 punts per cursos d'entre 15 i 50 hores, i 0,2 per cursos de més de 50 hores.
  
3.3. La puntuació de la fase de concurs, aplicada als aspirants a què es refereix l'apartat 3.2. de la base primera, es farà pública amb antelació al començament del tercer exercici.
  
3.4. La proposta d'adjudicació de les places es farà a favor dels aspirants que, sumades les qualificacions de tots els exercicis superats, de les fases eliminatòries o no eliminatòries, i el resultat del concurs, es troben dins el nombre de vacants oferides.
  
Els aspirants proposats per a l'adjudicació de les places seran nomenats funcionaris en pràctiques i hauran de fer un curs pràctic i formatiu.
  
4. No es pot declarar superat el procés selectiu a un nombre d'aspirants superior al de places convocades.
  
5. El primer exercici es farà a partir del dia 1 de gener de 1998.
  
Segona. Requisits dels candidats
  
1. Per a ser admesos en les proves selectives, els aspirants han de tenir els requisits següents:
  
1.1. Tenir la nacionalitat espanyola o la d'un dels altres estats membres de la Unió Europea.
  
1.2. Haver fet els 18 anys.
  
1.3. Posseir o estar en condicions d'obtenir el títol de diplomat universitari, enginyer tècnic, arquitecte tècnic o equivalent.
  
1.4. Els nacionals de la resta dels estats membres de la Unió Europea han de posseir o estar en condicions d'obtenir el títol homologat o convalidat a l'equivalent espanyol requerit en l'apartat 1.3. de la base segona.
  
1.5. No patir cap malaltia ni defecte físic o psíquic que impedisca l'exercici de les funcions corresponents.
  
1.6. No haver sigut separat, mitjançant un expedient disciplinari, de qualsevol administració pública ni trobar-se inhabilitat per a l'exercici de les funcions corresponents.
  
2. Cal tenir tots els requisits anteriors el dia que acabe el termini de presentació de sol·licituds i cal mantenir-los fins al moment de la presa de possessió com a funcionari de carrera.
  
Tercera. Sol·licituds
  
1. Els qui vulguen participar en aquestes proves selectives hauran de fer-ho constar en una sol·licitud adreçada al gerent de la Universitat, que serà facilitada gratuïtament en els serveis generals de la Universitat.
  
2. La presentació de sol·licituds s'ha de fer en el Registre General de la Universitat (edifici de gerència i serveis generals) en el termini de 20 dies naturals, comptadors a partir del dia següent de la publicació d'aquesta convocatòria en el Diari Oficial de la Generalitat Valenciana. Així mateix, s'hi podran fer servir qualsevol de les formes establides en l'article 38.4 de la Llei 30/1992, de 26 de novembre.
  
3. Cal adjuntar en la instància l'expedient personal, de manera detallada i amb la corresponent documentació justificativa, de manera que el tribunal el puga valorar, si escau, en la fase de concurs. No s'admetrà la presentació de documentació després que acabe el termini de presentació de sol·licituds.
  
4. Els drets d'examen seran de 2.030 pessetes i s'hauran d'ingressar en la Caixa d'Estalvis del Mediterrani, oficina 3.191, del campus universitari de Sant Vicent del Raspeig, compte corrent núm. 540004-64. També es pot fer l'ingrés a través d'altres oficines de la mateixa entitat bancària o d'altres.
  
El justificant de pagament dels drets d'examen es farà amb la impressió del segell de l'entitat esmentada en la sol·licitud, que si no apareix determinarà l'exclusió de l'aspirant. En cap cas la mera presentació i el pagament comportarà la substitució del tràmit de presentació dins el termini i en la forma escaient de la sol·licitud davant l'òrgan esmentat.
  
5. Cal atendre les instruccions següents a l'hora d'emplenar la sol·licitud:
  
5.1. En la casella de forma d'accés cal posar la L per als aspirants que es presenten pel sistema d'accés lliure, i la P per als que ho facen pel de promoció interna.
  
5.2. Cal consignar l'idioma a què es refereix una de les bases del segon exercici en la casella A de l'epígraf Dades que cal consignar segons les bases de la convocatòria, de la sol·licitud.
  
5.3. Els aspirants amb discapacitats, ho han d'indicar en la sol·licitud i marcar amb una X la casella 6. Així mateix, han de sol·licitar, amb una indicació en la casella 7, les possibles adaptacions de temps i de mitjans per a fer l'exercici. També, han de concórrer a l'exercici o als exercicis per als quals es concrete l'adaptació, amb el certificat acreditatiu de la minusvalidesa o discapacitat, amb la finalitat de fer efectiva, si s'escau, l'esmentada petició.
  
6. Els mers errors de fet que es puguen deduir de la sol·licitud, es podran resoldre en qualsevol moment, d'ofici o a petició de la persona interessada.
  
Quarta. Admissió d'aspirants
  
1. En acabar el termini de presentació de sol·licituds, el gerent de la Universitat d'Alacant dictarà una resolució en el termini màxim d'un mes, que es publicarà en els taulers d'anuncis de la Universitat, en la qual, a més de declarar aprovada la llista d'admesos i exclosos, contindrà el lloc, la data i l'hora de començament dels exercicis, la llista d'aspirants exclosos, amb indicació de la causa de l'exclusió, i la composició del tribunal.
  
2. Els aspirants exclosos disposaran d'un termini de 10 dies naturals comptadors a partir del dia següent de la publicació de la resolució per a poder esmenar el defecte o defectes que n'hagen motivat l'exclusió.
  
Cinquena. Tribunals
  
1. Els membres del tribunal i els seus assessors es troben subjectes als motius i a les causes generals d'abstenció que preveuen els articles 28 i 29 de la Llei 30/1992.
  
Així mateix, els aspirants podran recusar els membres del tribunal si concorren els supòsits que preveu aquesta base.
  
2. Amb anterioritat a la iniciació de les proves selectives, si s'escau, es publicarà la resolució amb el nomenament dels nous membres del tribunal en substitució als que haguen perdut la seua condició.
  
3. Amb la convocatòra prèvia del president, es constituirà el tribunal amb l'assistència del president i del secretari i de la meitat, com a mínim, dels seus membres titulars o suplents. La sessió de constitució tindrà lloc en el termini màxim de 30 dies a partir de la designació i mínim de dues dies abans de la realització del primer exercici.
  
A partir de la constitució, el tribunal, per a actuar vàlidament, requerirà la presència de la majoria dels seus membres, titulars o suplents.
  
4. Dins la fase d'oposició, el tribunal resoldrà tots els dubtes que puguen sorgir en l'aplicació d'aquestes normes, com també allò que s'haja de fer en els casos no previstos.
  
5. El tribunal podrà disposar la incorporació als seus treballs d'assessors especialistes per a les proves corresponents dels exercicis que considere pertinents, que es limitaran a col·laborar en les seues especialitats tècniques. La designació d'aquests assessors s'ha de comunicar al rector de la Universitat.
  
6. El tribunal qualificador de les proves adoptarà les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. S'exclouran els opositors en el fulls d'examen dels quals figuren els noms, els trets, les marques o els signes que permeten conèixer la identitat dels mateixos.
  
7. El tribunal adoptarà les mesures adequades de manera que els aspirants amb minusvalideses tinguen unes condicions similars a la resta dels participants per a fer els exercicis. En aquest sentit s'establiran, per a les persones amb minusvalideses que ho sol·liciten en la forma que disposa l'apartat 5.3. de la base tercera, les adaptacions possibles de temps i de mitjans per a la seua realització.
  
8. A l'efecte de comunicació d'altres incidències del tribunal, tindrà la seu en el Servei de Gestió de Personal de la Universitat, campus de Sant Vicent del Raspeig, telèfon 277 69 00, extensió 3041 o 2585.
  
9. El tribunal tindrà la categoria prevista en la normativa vigent sobre indemnitzacions per raó del servei.
  
10. En cap cas el tribunal podrà declarar que han obtingut plaça un nombre superior d'aspirants que el de places convocades. Qualsevol proposta que contravinga el que hi ha establert serà nul·la de ple dret.
  
Sisena. Desenvolupament dels exercicis
  
1. El primer exercici es farà en el lloc, la data i l'hora que s'establisca en la resolució a què es refereix l'apartat 1. de la base quarta.
  
2. Després de fer cadascuna de les proves, el tribunal farà pública, als locals on hagen tingut lloc i en l'edifici de serveis generals d'aquesta Universitat, la llista d'aspirants que les hagen superat.
  
3. En cada exercici, els aspirants hauran d'acreditar la seua personalitat exclusivament amb la presentació del document nacional d'identitat, del passaport o del permís de conduir per als aspirants de nacionalitat espanyola. Els nacionals dels països membres de la Unió Europea han d'acreditar la seua personalitat amb el document original que el país del qual és nacional lliure amb aquest efecte. El fet de no complir aquest requisit per part d'algun dels aspirants determinarà la seua exclusió de les proves. En cap cas seran vàlides les còpies o fotocòpies d'aquests documents.
  
Els membres del tribunal i el personal que hi col·labore no permetrà l'accés a les sales on es facen els exercicis de les persones que no complisquen els requisits anteriors, ni de les que hi compareguen una vegada conclosa la crida dels aspirants convocats.
  
4. En qualsevol moment els aspirants podran ser requerits pels membres del tribunal amb la finalitat d'acreditar-ne la personalitat.
  
5. Els aspirants seran convocats per a cada exercici en una crida única. S'exclouran de l'oposició els qui no compareguen, tret dels casos de força major, degudament justificats i valorats pel tribunal.
  
6. El tribunal farà la publicació dels successius anuncis de realització del segon i de la resta d'exercicis als locals on haja tingut lloc el primer, com també en la seu del tribunal assenyalada en l'apartat 8. de la base cinquena i per qualssevol altres mitjans si es creu convenient per a facilitar-ne la màxima divulgació, amb 24 hores d'antelació, com a mínim, a l'assenyalada per a l'inici d'aquests. Quan es tracte del mateix exercici, l'anunci es publicarà en els locals on haja tingut lloc, en la seu del tribunal, i per qualsevol altre mitjà si es creu convenient, amb 12 hores d'antelació, com a mínim. La convocatòria conjunta de tot el procés selectiu complirà aquest requisit.
  
7. En qualsevol moment del procés selectiu, si el tribunal tinguera coneixement que algun dels aspirants no té la totalitat dels requisits exigits per aquesta convocatòria, després de l'audiència prèvia de la persona interessada, haurà de proposar-ne l'exclusió al rector de la Universitat, i comunicar-li, així mateix, les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.
  
Contra l'exclusió de l'aspirant podrà interposar-se un recurs ordinari davant la mateixa autoritat indicada en el paràgraf anterior.
  
Setena. Llista d'aprovats
  
1. En acabar el procés de selecció, el tribunal farà públiques en el lloc o llocs de realització de l'últim exercici, com també en la seu del tribunal, la llista d'aspirants aprovats per ordre de puntuació obtinguda, amb indicació del document nacional d'identitat, d'acord amb el que disposa l'apartat 3.4. de la base primera.
  
El president del tribunal enviarà una còpia certificada de la llista final d'aprovats al rector de la Universitat, i especificarà igualment les dades establertes en el paràgraf anterior.
  
2. En cas d'empat, l'ordre s'establirà segons la major puntuació obtinguda pels aspirants en el segon exercici de la fase d'oposició. Si l'empat continua, pel de major puntuació en el primer exercici, i, si encara així continua, s'hi aplicarien successivament els resultats obtinguts en el tercer i en la fase de concurs.
  
Vuitena. Presentació de documents i nomenament de funcionaris
  
1. En el termini de 20 dies naturals, comptadors a partir del dia següent en què es van fer públiques les llistes d'aprovats en el lloc o llocs d'examen, els opositors aprovats hauran de presentar al Registre General de la Universitat els documents següents:
  
A) Una fotocòpia del document nacional d'identitat o el certificat de naixement expedit pel registre civil corresponent.
  
B) Una fotocòpia compulsada del títol acadèmic exigit en l'apartat 1.3. de la base segona.
  
C) La declaració jurada o promesa de no haver estat separat amb expedient disciplinari de cap administració pública ni trobar-se inhabilitat per a exercir les funcions públiques, segons el model de l'annex II d'aquesta convocatòria.
  
D) Un certificat mèdic acreditatiu de no patir cap malaltia ni defecte físic o psíquic que impedisca l'exercici de les funcions corresponents, expedit per l'organisme competent de la comunitat autònoma, o pels serveis provincials del Ministeri de Sanitat i Consum.
  
2. Els qui, dins el termini fixat i tret dels casos de força major, no presenten la documentació, o si de l'examen d'aquesta documentació es dedueix que no tenen algun dels requisits assenyalats en l'apartat 1. de la base segona, no podran ser nomenats funcionaris i quedaran anul·lades les seues actuacions, sense perjudici de la responsabilitat en què hagen incorregut per falsedat en la sol·licitud inicial.
  
3. Els qui tinguen la condició de funcionaris de carrera no han de justificar documentalment les condicions i la resta de requisits ja provats per a obtenir l'anterior nomenament. Hauran de presentar un certificat del ministeri o de l'organisme del qual depenen per a acreditar aquesta condició, i fer constar el número i l'import del trienni, com també la data del seu compliment.
  
Igualment, hauran de presentar, en cas de pertànyer a un cos o escala inferior al qual es convoca, l'acreditació de la titulació referida en la base 8.1.B).
  
4. Els qui superen les proves selectives i no es considere suficient el seu grau de coneixement de valencià hauran d'acreditar els seus coneixements de valencià amb la presentació del certificat corresponent al nivell elemental, expedit per la Junta Qualificadora de Coneixements de Valencià de la Generalitat Valenciana. Els qui no el tinguen hauran d'obtenir aquest títol en un termini de dos cursos acadèmics, comptadors a partir de la data de superació del procés selectiu perquè el seu nomenament siga definitiu.
  
5. Per resolució es farà el nomenament de funcionaris en pràctiques a favor dels aspirants a què es refereix l'apartat 3.4. de la base primera, amb determinació de la data en què començarà a tenir efecte aquest nomenament.
  
A la proposta de nomenament s'haurà d'adjuntar una fotocòpia del document nacional d'identitat o de l'equivalent per als nacionals d'estats membres de la Unió Europea i de l'exemplar de la sol·licitud de participació en les proves.
  
6. En acabar el procés selectiu, els qui l'hagen superat, el nombre dels quals no podrà ser superior en cap cas al de places convocades, seran nomenats a proposta del tribunal qualificador, funcionaris de carrera mitjançant una resolució del rector de la Universitat d'Alacant que es publicarà en el Diari Oficial de la Generalitat Valenciana.
  
7. La presa de possessió dels aspirants aprovats serà efectuada en el termini d'un mes, comptador a partir de la data de publicació del seu nomenament en el Diari Oficial de la Generalitat Valenciana.
  
Novena. Norma final
  
1. La convocatòria i les seues bases i tots els actes administratius i les actuacions del tribunal que se'n deriven podran ser impugnats per les persones interessades en els casos i en la forma que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. L'administració, si escau, podrà fer a la revisió de les resolucions del tribunal d'acord amb el que disposa aquesta norma.
  
Alacant, 16 d'octubre de 1997.- El gerent: Luis G. Ramos Gutiérrez.
  
ANNEX I
  
1. Llei de Règim Jurídic de les Administracions Públiques i del Procediment Administratiu Comú: l'activitat de les administracions públiques. Abstenció i recusació. Iniciació, ordenació, instrucció i finalització del procediment. Execució. El recurs ordinari i el de revisió.
  
2. El dret a l'educació que recull la Constitució espanyola. El seu desenvolupament en les lleis 8/1985 i 1/1990.
  
3. L'educació superior en l'estat espanyol. Les universitats: creació, règim jurídic i estructura. El Consell d'Universitats.
  
4. L'Estatut de la Universitat d'Alacant: estructura, òrgans de govern (col·legiats i unipersonals). Classes i règim jurídic del professorat i del personal d'administració i serveis. Règim econòmic i financer. Patrimoni. Pressupost. Finançament i control.
  
5. L'alumnat universitari: accés i permanència. Plans d'estudi i títols universitaris.
  
6. Les comunitats autònomes. L'Estatut d'Autonomia de la Comunitat Valenciana.
  
7. La Llei de la Funció Pública Valenciana: l'accés del personal a la funció pública, els llocs de treball i la formació de plantilla; l'adquisició i la pèrdua de la condició de funcionari; les situacions del personal funcionari de carrera; drets i deures. El personal laboral.
  
8. Els contractes administratius: concepte, classes i elements. El compliment dels contractes i les alteracions.
  
9. Incompatibilitats. Especial referència a l'àmbit universitari.
  
10. Gestió de qualitat en l'administració pública: eines. La formació.
  
11. La comunicació. Els equips de treball. La comunicació en les organitzacions i en els equips de treball: tècniques de millora.
  
12. Concepte d'informàtica. Bases de dades. Legislació sobre protecció de dades.
  
ANNEX II
  
(Nom) ... amb domicili a ... i document nacional d'identitat número ... declare sota jurament o promet, a l'efecte de ser nomenat funcionari ..., que no he estat separat del servei de cap de les administracions públiques i que no em trobe inhabilitat per a l'exercici de funcions públiques.
  
..., ... de ... de 1997.